મારો પહેલો જ વાર નિષ્ફળ ગયો. જાણે શિકાર હાથમાંથી છટકી ગયો એવું લાગ્યું. દુઃખ તો થયું, પણ ચાલો કંઈ વાંધો નહીં. પ્રયત્ન ચાલુ રાખીશ તો જ સફળતા મળશે ને? આ તો પાછું ભલાઈનું કામ. મેં ફરી રસ્તે ચાલતાં ફાંફાં મારવાનું ચાલુ કર્યું. ક્યાંય કોઈ વાગોળતું દેખાય છે? અચાનક મારી નજર પડી તો રસ્તામાં એક બાજુએ ઊભેલી આલીશાન કારની બારીમાંથી કચરો બહાર ફેંકાયો. મેં ઝડપથી કાર પાસે જઈ જોયું તો પાછલી સીટ પરથી એક નાની છોકરીએ વેફરનું ખાલી પાઉચ ફેંકેલું. માબાપે શીખવ્યું નહીં હોય તે બિચારીને શું ખબર? હું મગજ પર કાબૂ રાખીને એના પપ્પાને સમજાવવા તૈયાર થઈ. બારીના કાચ પર ટકોરા માર્યા. એમણે કાચ ઉતાર્યો એટલે મેં કહ્યું, ‘તમારી દીકરીએ રસ્તા પર કચરો ફેંક્યો.’